מחר (חמישי) ייצא לדרך, לראשונה, גראנד פרי תל אביב בג'ודו, בהשתתפות 379 ג'ודוקא מ-53 מדינות. מדינות ערב ואזור הים התיכון בחרו שלא להגיע לתחרות, אך מדינות מוסלמיות כמו טאג'יקיסטאן, אוזבקיסטאן וטורקמניסטאן ייקחו בה חלק.
המשלחת הישראלית כוללת 24 ג'ודאים ו-19 ג'ודאיות, שכן בגראנד פרי אין הגבלת משתתפים ממדינה, ומטבע הדברים היא הגדולה ביותר בתחרות. בין היתר, ייקחו חלק בגראנד פרי כל הספורטאים הבכירים של ישראל: אצל הגברים יהיו טל פליקר (עד 66 ק"ג), ברוך שמאילוב (עד 66 ק"ג), טוהר בוטבול (עד 73 ק"ג), שגיא מוקי (עד 81 ק"ג), לי קוכמן (עד 90 ק"ג), פיטר פלצ'יק (עד 100 ק"ג) ואורי ששון (מעל 100 ק"ג). אצל הנשים: שירה ראשוני (עד 48 ק"ג) נועה מינצקר (עד 48 ק"ג), גפן פרימו (עד 52 ק"ג), גילי כהן (עד 52 ק"ג), בטינה טמלקובה (עד 52 ק"ג), תמנע נלסון לוי (עד 57 ק"ג), מעיין גרינברג (עד 57 ק"ג), גילי שריר (עד 63 ק"ג), ענבל שמש (עד 63 ק"ג), ירדן מאירסון (עד 70 ק"ג) ורז הרשקו (עד 58 ק"ג).
הגראנד פרי בתל אביב פותח את עונת 2019 בג'ודו, ומהווה תחרות קריטריון למשחקים האולימפיים בטוקיו. ספורטאי שייזכה בגראנד פרי יכול לצבור 700 נקודות - שווה ערך לאליפות אירופה ופחות מגראנד סלאם, השווה 1,000 נקודות. לשם השוואה - זכייה באליפות עולם שווה 2,000 נקודות ובתחרות המאסטרס של סוף העונה שווה 1,800 נקודות.
עם זאת, חשוב לזכור כי תנאי הסף הישראלי לאולימפיאדה בטוקיו הוא הישג המקנה כניסה לסגל הארד האולימפי של ישראל. על פי קריטריון זה, זכייה במדליה בגראנד פרי לא מהווה כניסה לסגל ארד, אלא רק סגל בכיר. כלומר - הג'ודוקא הישראלים אמנם יצברו כאן ניקוד חשוב לקריטריון העולמי, אך התחרות אינה בעלת משמעות לקריטריון הישראלי.
יו"ר איגוד הג'ודו משה פונטי ביקר בחריפות את הקשחת הקריטריון ותקף את הוועד האולימפי והיחידה לסספורט הישגי במלים קשות. גילי לוסטיג, מנכ"ל הוועד האולימפי, השיב כי בטענותיו לפיהן האיגוד לא זכה להשמיע את קולו אין ממש, אך הזמין את נציגי האיגוד לפגישה בנושא.